paragraph_text: Rubber Soul je šesti studijski album engleske rock skupine The Beatles. Pušten je u prodaju 3. prosinca 1965. i dočekan je s vrlo pozitivnim kritikama. Bio je na vrhu top-ljestvica u Ujedinjenom Kraljevstvu nekoliko tjedana, kao i u  SAD-u, gdje je objavljen s malo drugačijim popisom pjesama. Snimljen je u manje od pet tjedana da stigne na božićno tržište. Za razliku od prethodnih albuma, Rubber Soul je snimljen tijekom kontinuiranog razdoblja, dok su prethodne albume snimali tijekom pauza između turneja. Ovo je tek drugi njihov album koji u cijelosti sadrži originalne pjesme, nakon britanske verzije albuma A Hard Day's Night. Naslov Rubber Soul (gumena duša) dolazi od termina kojim su američki soul glazbenici opisivali Micka Jaggera koji je tada pjevao soul glazbu. 2012., Rubber Soul je proglašen petim najvećim albumom svih vremena u časopisu Rolling Stone.